האוכלוסייה הצעירה בישראל הופכת ליותר ימנית – ומתקרבת יותר ויותר לדת: 67% מצעירי ישראל היהודים מגדירים כיום את עצמם כימנים (כולל מרכז נוטה לימין); בעוד ש־16% בלבד משייכים עצמם לשמאל. אלו רק חלק מהממצאים הדרמטיים של מחקר רחב-היקף אשר נערך בקרב צעירי ישראל, ותוצאותיו יתפרסמו במוסף "7 ימים" ביום שישי הקרוב.

מאז 1998, אחת לשש שנים עורכים מרכז מאקרו לכלכלה מדינית וקרן פרידריך אברט בישראל מחקרי עומק בקרב בני הנוער הישראלים (גילאי 18־15) והצעירים (24־21) מכלל המגזרים במדינה. המחקר הנוכחי, הרביעי בסדרה, מגלה כי בעוד שבשנת 1998 כמעט מחצית מצעירי המדינה הגדירו עצמם חילוניים ורק 9% חרדים – הפעם 40% אחוז בלבד מגדירים עצמם "חילוניים", בעוד ששיעור החרדים מזנק ל־15%.

צילום : ידיעות אחרונות

מהמחקר עולה כי יהודים צעירים חילונים מעולם לא היו פסימיים יותר לגבי עתידם האישי ולגבי עתיד המדינה מאשר כיום. בעוד שבשנת 2010 85% מכלל הצעירים היהודים היו מאוד בטוחים כי שאיפותיהם יתגשמו בארץ, הרי שכיום רק 56% סבורים כך. הצעירים הערבים, לעומתם, אופטימיים הרבה יותר בהשוואה לעבר – 74% מהם מאמינים שביכולתם להגשים את מטרותיהם בישראל. 73.9% מהצעירים היהודים סבורים שהבעיה הכי חשובה שהממשלה צריכה לטפל בה, היא יוקר המחיה. במקרה של התנגשות בין הדמוקרטיה לצרכיי הביטחון, 82% מהצעירים היהודים בני ה־21־24 יעדיפו את צורכי הביטחון.

בפני הנשאלים הוצגו גם מספר מחלוקות, והם התבקשו לבחור את המחלוקת שמסכנת ביותר את החברה הישראלית כיום: המחלוקת בין שמאל לימין, דתיים לחילוניים, עשירים ועניים, יהודים וערבים אשכנזים ומזרחים. רוב הצעירים פסקו כי המחלוקת בין היהודים לערביי ישראל – היא המסוכנת ביותר. השסע העדתי, אגב, הגיע למקום האחרון בלבד.

עוד עולה מהמחקר כי הנוער והצעירים מאבדים אמון בחלק ממוסדות הדגל של המדינה, כולל בתי המשפט, המשטרה, הכנסת, ואפילו צה"ל. אף שצה"ל שומר על מקומו בראש טבלת האמון הציבורי, מאז 2010 חלה שחיקה במעמדו ורק 40% מהאוכלוסייה היהודית הצעירה מביעים בו אמון מוחלט.